**EMLÉKEZTETŐ**

amely készült 2016. február 24-én 15.00 órakor a Budapest XV. Kerületi Kábítószerügyi Egyeztető Fórum alakuló ülésén

**Az ülés helye:** 1153 Budapest, Bocskai utca 1-3.

XV. Kerület Polgármesteri Hivatal díszterem

**Jelen vannak:** a jelenléti ív szerint

**Tajti Réka:**

Köszöntötte a jelenlévőket és felkérte Hajdu László polgármester Urat, hogy nyissa meg a rendezvényt.

**Hajdu László:**

Tájékoztatta a jelenlévőket, hogy a Kábítószerügyi Egyeztető Fórum már korábban is létezett, de a tevékenységük megszűnt. Elmondta, hogy a kerületben a drogüggyel kapcsolatban számos intézmény végez feladatokat, a kérdésnek sok gazdája van, a Kábítószerügyi Egyeztető Fórum arra vállalkozna, hogy összefogja az ezen a területen tevékenykedő szakembereket. Hozzáfűzte, hogy egy közösségi együttműködést kívánnak kialakítani, ennek jegyében a polgármesteri hivatal felkérte a Gyermek és Ifjúsági Önkormányzat képviselőit, pedagógusokat, orvosokat, szakembereket, szociális területen dolgozókat, BRFK munkatársait, kormányzati köztisztviselőket, önkormányzati képviselőket, hogy működjenek együtt ebben az ügyben. A fórumnak a megelőzésben van igazán szerepe, amiben aktív feladatot kívánnak vállalni rendszeres konzultációk segítségével.

Felkérte Németh Angélát, hogy mint a területért felelős alpolgármester Asszony, lássa el a Fórum elnöki teendőit. Hozzáfűzte, hogy a kabinetfőnök Tajti Réka is aktívan részt fog venni a munkában. Végül kérte a jelenlévők önkéntes munkáját ebben a kiemelten fontos kérdésben.

**Németh Angéla:**

Köszönettel elfogadta a polgármester Úr felkérését. Kérte, az itt jelenlévők együttműködését a közös munkában. Kiemelte, hogy a fórum egyik legfontosabb feladata a kerületi drogprevenciós stratégia kidolgozása. Hozzátette, hogy a KEF nem akarja elvenni az intézmények törvény által meghatározott feladatait, hanem itt elsősorban a koordinációra és a kommunikációra helyezik a hangsúlyt, ehhez kérte a jelenlévők segítségét. Felkérte Gráczer Irmát az Egyesített Szociális Intézmény igazgatóját, a KEF társelnökének, továbbá Kormos Adriennt a KEF titkárának.

**Gráczer Irma:**

Megköszönte a megtisztelő felkérést, amit elfogadott. Elmondta, hogy MUFTI-n keresztül sok év óta foglalkozik a gyermek és ifjúsági korosztállyal, többek között drogprevenciós területen is tevékenykedik - immár 25 éve. Ígérte, hogy aktívan részt fog venni a Kábítószerügyi Egyeztető Fórumban a munkatársaival karöltve.

**Kormos Adrienn:**

Bemutatta a Nemzeti Drogellenes Stratégia (2013-2020.) legfontosabb célkitűzéseit, melyek többek között az egészségfejlesztés, kábítószer-megelőzés; a kezelés, ellátás, felépülés; valamint a kínálatcsökkentés. Hozzáfűzte, hogy a KEF feladata elsősorban a helyi adatok feltárása; párbeszéd kezdeményezése a kábítószerügyben érdekelt felek között; a helyi szereplők tevékenységének összehangolása, továbbá helyi stratégia kidolgozása. A KEF fő célja a koordináció és a kommunikáció és alapvetően nem programok megvalósítását végző fórum. Tájékoztatta a jelenlévőket, hogy az országos stratégia szerint a KEF szereplői többek között: a köznevelési, népegészségügyi, szociális ellátó, bűnmegelőzési és bűnüldözési szervek, továbbá önkormányzati szervezetek, helyi társadalmi szervezetek, kormányhivatalok által felügyel szervezetek, civil és egyházi szervezetek.

Kiemelte, hogy évente minimum 2 alkalommal terveznek plenáris ülést, továbbá a különböző feladatokra ad-hoc jelleggel szakmai munkacsoportok szerveződnek, az operatív feladatokat ők fogják ellátni a Kábítószerügyi Egyeztető Fórumban.

Elmondta, hogy 2016. évre az alábbi feladatokat tervezik:

* KEF megalakulása (2016. február 24.),
* részletes munkaterve elkészítése,
* KEF SZMSZ elkészítése,
* KEF tréning megvalósítása,
* kerületi drogellenes stratégia elkészítése,
* közszereplés, médiaszereplés,
* összefoglaló anyag készítése a drogprevenciós programokról.

**Tajti Réka:**

Kérte, hogy aki fel tudja vállalni, hogy a KEF-nek tagja legyen, töltse ki a belépési nyilatkozatot és egy héten belül küldje vissza.

**Müller Éva:**

Mint az Emberi Erőforrások Minisztériumának Drogmegelőzési Koordinációs osztályvezetője megköszönte a meghívást és üdvözölte a kezdeményezést. Elmondta, hogy hozzávetőleg 60 KEF működik az országban és hangsúlyozta az önkormányzati háttér fontosságát a fórum hatékony működése szempontjából, hiszen ez lehet a motorja. Örömét fejezte ki, hogy minden részterület képviselteti magát a teremben, kiemelte a fiatalok jelenlétének fontosságát is. Hangsúlyozta, hogy a KEF elsősorban az emberi erőforrások mobilizálását szolgálja. Javasolja a minimum negyedévente való találkozást, hiszen hatékonyabban tud úgy működni a fórum. Ismertette, hogy 2016. évre is terveznek pályázatokat a fórumoknak, legtöbb esetben a pályázati feltétel, hogy a kerület rendelkezzen drogellenes stratégiával.

**Tajti Réka:**

Felajánlotta a jelenlévőknek, hogy hozzászólhatnak, elmondhatják véleményüket.

*Néhány intézmény, szervezet képviselője bemutatta tevékenységét, Tajti Réka kérte, hogy ezt tegyék meg írásban is, melyet minden KEF tagnak ki fognak küldeni.*

**Tajti Réka:**

Megköszönte a részvevők aktivitását, várja az elhangzott ötleteket, javaslatokat - kérte, hogy ezeket írásban juttassák el a hivatal részére a később kiküldött elérhetőségekre - melyek alapján közösen tovább tudnak gondolni.

Tájékoztatta a jelenlévőket, hogy a mai ülésről készült emlékeztetőt minden tag meg fog kapni e-mailben.

Megköszönte, hogy a jelenlévők elfogadták a meghívást, várják az együttgondozással kapcsolatos ötleteket.

*Az emlékeztetőt Kormos Adrienn készítette.*